തൃക്കാക്കര നഗരസഭയിലെ സിസി ടിവി ക്യാമറകള് പ്രവര്ത്തനരഹിതം: നിര്ജീവമായത് പണക്കിഴി വിവാദത്തിനു പിന്നാലെ കാക്കനാട് തൃക്കാക്കര നഗരസഭ ചെയര്പേഴ്സണ് അജിത തങ്കപ്പന്റെ ഓഫീസ് മുറിയിലേത് ഉള്പ്പെടെ നഗരസഭാ കാര്യാലയത്തിലെ 11 സിസി ടിവി ക്യാമറകളും പണക്കിഴി വിവാദം ഉയര്ന്നശേഷം പ്രവര്ത്തനരഹിതം. വെള്ളിയാഴ്ച നഗരസഭാ കാര്യാലയത്തില് വിജിലന്സ് സംഘം നടത്തിയ പരിശോധനയിലാണ് ക്യാമറകള് പ്രവര്ത്തിക്കുന്നില്ലെന്ന് കണ്ടെത്തിയത്. പണമടങ്ങിയ കവര് ചെയര്പേഴ്സണ് കൗണ്സിലര്മാര്ക്ക് നല്കിയതിന്റെ ദൃശ്യങ്ങള് പരിശോധിക്കാനാണ് വിജിലന്സ് എത്തിയത്. ഈ മാസം 17നാണ് അജിത തങ്കപ്പന് ഓണക്കോടിക്കൊപ്പം 10,000 രൂപയടങ്ങിയ കവറും കൗണ്സിലര്മാര്ക്ക് കൊടുത്തത്. ഓഫീസ് മുറിക്കുള്ളിലായിരുന്നു പണക്കിഴി വിതരണം. പിന്നീട് ചെയര്പേഴ്സന്റെ നടപടിയോട് വിയോജിച്ച് പല കൗണ്സിലര്മാരും പണം തിരിച്ചേല്പ്പിച്ചു. രണ്ടു സംഭവങ്ങളും നടക്കുമ്ബോള് സിസി ടിവികള് പ്രവര്ത്തിച്ചിരുന്നു. എന്നാല് സംഭവം വിവാദമായതോടെ സിസി ടിവി ദൃശ്യങ്ങള് നീക്കിയതാകാമെന്നാണ് വിജിലന്സിന്റെ നിഗമനം. പണക്കിഴി വിവാദം ശക്തമായപ്പോള് ഓഫീസിലെ സിസി ടിവി പരിശോധിച്ചാല് സത്യം വെളിപ്പെടുമെന്ന് അജിത തങ്കപ്പനും മാധ്യമങ്ങളോട് പറഞ്ഞിരുന്നു. അതനുസരിച്ചാണ് വിജിലന്സ് വെള്ളിയാഴ്ച പരിശോധനയ്ക്കെത്തിയത്.നിര്ണായക തെളിവായി മാറുമായിരുന്ന സിസി ടിവി ദൃശ്യങ്ങള് നശിപ്പിച്ചത് കേസിനെ കൂടുതല് ഗൗരവമുള്ളതാക്കും. തെളിവ് നശിപ്പിക്കല് ഉള്പ്പെടെ കുറ്റങ്ങള്ക്കും ചെയര്പേഴ്സണ് മറുപടി പറയേണ്ടിവരും. വാര്ഡിലെ മുതിര്ന്നവര്ക്ക് നല്കാനുള്ള ഓണക്കോടിയോടൊപ്പം 10,000 രൂപ അടങ്ങിയ ഒരു കവറും നല്കിയെന്നാണ് എല്ഡിഎഫ് കൗണ്സിലര്മാര് വിജിലന്സിന് നല്കിയ പരാതി. കഴിഞ്ഞ ദിവസവും വിജിലന്സ് നിരവധി ഫയലുകള് പരിശോധിച്ചിരുന്നു. നഗരഭരണത്തിലെ ക്രമക്കേടുകള്സംബന്ധിച്ച് ഇതിനുമുമ്ബ് നല്കിയ പരാതിയുടെ ഭാഗമായിരുന്നു ആ പരിശോധന. പണക്കിഴി നല്കിയ വിവരം സ്ഥിരീകരിക്കുന്ന ശബ്ദരേഖയും അവ എല്ഡിഎഫ് കൗണ്സിലര്മാര് തിരിച്ചുകൊടുക്കുന്നതിന്റെ ദൃശ്യവും കൗണ്സിലര്മാരില്നിന്ന് വിജിലന്സ് ശേഖരിച്ചിട്ടുണ്ട്. കോണ്ഗ്രസിലെ തന്നെ ഒരുവിഭാഗം അഴിമതിക്കെതിരെ രംഗത്തുവന്നിട്ടുണ്ട്. എന്നാല് ജില്ലയിലെ കൊണ്ഗ്രസ് നേതൃത്വം അഴിമതിക്കാരെ സംരക്ഷിക്കാനാണ് ശ്രമിക്കുന്നത്. പ്രതിപക്ഷനേതാവ് വി ഡി സതീശന്റെ നിര്ദേശപ്രകാരം ഡിസിസി നിയോഗിച്ച അന്വേഷണ കമീഷന് അജിത തങ്കപ്പന് അനുകൂലമായ റിപ്പോര്ട്ടാണ് നല്കിയത്. വിവാദം ഗ്രൂപ്പുപോരിന്റെ ഭാഗമാണെന്നാണ് കമീഷന്റെ കണ്ടെത്തല്. പണക്കിഴിക്കെതിരെ കോണ്ഗ്രസ് കൗണ്സിലര്തന്നെ രംഗത്തുവന്നിട്ടും ഒരുവിഭാഗം കൗണ്സിലര്മാരില്നിന്നുമാത്രമാണ് കമീഷന് തെളിവെടുത്തത്. എട്ട് എ ഗ്രൂപ്പ് കൗണ്സിലര്മാരെ തെളിവെടുപ്പില്നിന്ന് ഒഴിവാക്കി.